Prostituut sit lank vir moord op eggenoot | Maroela Media
Prostituut sit lank vir moord op eggenoot
Thenjiwe Griffiths (32) van Pietermaritzburg in KwaZulu-Natal is Woensdag gevonnis vir die moord op haar 60-jarige man, Alan.
Griffiths is tot lewenslange tronkstraf gevonnis vir die moord en 'n bykomende 15 jaar tronkstraf vir roof met verswarende omstandighede. Alan se liggaam is in Januarie 2006 in 'n veld naby Colenso gevind. Hy was verwurg en van sy ribbes was gebreek.
Die paartjie was agt maande lank getroud. Regter Sishi Seegobin het tydens vonnisoplegging gesê Alan, 'n afgetrede ingenieur, "het nie verdien om op die manier dood te gaan nie".
Griffiths het glo mense gehuur om hul as rylopers voor te doen en haar man te vermoor. Alan, 'n alkoholis, was 'n afgetrede ingenieur in Richardsbaai toe hy Thenjiwe, 'n prostituut, ontmoet het. Sy het in 'n plaaslike kroeg gewerk.
Connie Marais, Alan se voormalige prokureur, het aan die hof gesê dat sy kliënt binne 'n maand nadat hulle getrou het, wou skei. Hy het 'n beskermingsbevel teen haar en haar familie bekom. Hulle was binne gemeenskap van goedere getrou en sy was dus geregtig op die helfte van sy besittings. Sy het onder meer Alan se motor, bankkaarte en ander besittings gevat en hom by tye binne die huis toegesluit of uitgesluit.